ຈີນດໍາເນີນຄະດີ ລາຊາຄ້າຢາເສບຕິດ ທ້າວໜໍ່ຄຳ ຈາກລັດສານ
ທ້າວໜໍ່ຄໍາ ກັບລູກນ້ອງ 5 ຄົນ ຖືກດໍາເນີນຄະດີ ຢູ່ເມືອງຄຸນໝິງ ໃນຂໍ້ຫາ ຄາດຕະກຳ ຄ້າຢາເສບຕິດ ລັກພາໂຕ ແລະຈີ້ເຮືອ ໃນການໂຈມຕີເຮືອຈີນ ຢູ່ເຂດສາມຫລ່ຽມຄໍາ.
ລາຊາຄ້າຢາເສບຕິດຈາກລັດສານ ທີ່ສົງໄສກັນວ່າ ເປັນຜູ້ຢູ່ ເບື້ອງຫຼັງການສັງຫານລູກເຮືອຈີນ 13 ຄົນ ໃນບໍລິເວນແມ່ນໍ້າ ຂອງໃນເຂດສາມຫຼ່ຽມຄຳ ເມື່ອປີກາຍນີ້ ໄດ້ປະຕິເສດວ່າ ຕົນ ບໍ່ມີສ່ວນພົວພັນໃນການໂຈມຕີດັ່ງກ່າວ ໃນຄໍາໃຫ້ການຕໍ່ສານ ທີ່ແຂວງຢຸນນານທາງພາກຕາເວັນຕົກສຽງໃຕ້ຂອງຈີນ ລາຍງານຂ່າວຂອງສື່ມວນຊົນຈີນແຈ້ງວ່າ ຄະນະໄອຍະການ ທີ່ນະຄອນຄຸນໝິງໄດ້ກ່າວຫາທ້າວໜໍ່ຄຳ ແລະຜູ້ສົມຮູ້ຮ່ວມຄິດ ອີກ 5 ຄົນ ຊຶ່ງເປັນຊາວຕ່າງປະເທດທັງໝົດນັ້ນວ່າ ທໍາການ ຄາດຕະກຳ ຄ້າຢາເສບຕິດ ລັກພາໂຕ ແລະຈີ້ເຮືອ ແຕ່ໃນການໃຫ້ການຕໍ່ສານປະຊາຊົນຊັ້ນກາງໃນວັນພະຫັດ ມື້ນີ້ ທ້າວໜໍ່ຄຳໄດ້ ປະຕິເສດວ່າລາວບໍ່ໄດ້ເປັນ ທັງຜູ້ວາງແຜນ ຫຼືຜູ້ສັ່ງການໃນການໂຈມຕີທີ່ເຮັດ ໃຫ້ລູກເຮືອຈີນເສຍຊີວິດໃນເດືອນຕຸລາ ປີກາຍນັ້ນ ທ້າວໜໍ່ຄຳ ຊຶ່ງໄດ້ຮັບສາລະພາບໃນການສັງຫານລູກເຮືອຈີນ ກ່ອນໜ້ານັ້ນ ໃນການໃຫ້ ສຳພາດຕໍ່ສື່ມວນຊົນກ່ອນການດຳເນີນຄະດີນັ້ນ ໄດ້ຖອນຄຳສາລະພາບ ໂດຍກ່າວຕໍ່ ສານວ່າລາວບໍ່ໄດ້ຮູ້ຂ່າວກ່ຽວກັບເລື່ອງນີ້ໃນເວລາທີ່ເກີດເຫດແຕ່ ມາຮູ້ເລື່ອງໃນຕອນຫຼັງ ອົງການຂ່າວຂອງຈີນໄດ້ອ້າງຄຳເວົ້າຂອງທ່ານ Liu Yeujin ຜູ້ອຳນວຍການໜ່ວຍຕໍ່ຕ້ານ ຢາເສບຕິດຂອງກະຊວງຮັກສາຄວາມສະຫງົບຈີນ ທີ່ກ່າວວ່າ ເຖິງ ແມ່ນທ້າວໜໍ່ຄຳໄດ້ ຖອນຄຳສາລະພາບກໍຈິງ ແຕ່ມັນກໍຈະບໍ່ປ່ຽນແປງຂໍ້ເທັດຈິງຂອງຄະດີນີ້ ຍ້ອນມີຫຼັກຖານ ຢ່າງຈະແຈ້ງ ທ້າວໜໍ່ຄຳ ຊຶ່ງເປັນພົນລະເມືອງຂອງມຽນມາ ອາຍຸ 44 ປີ ໄດ້ຖືກເຈົ້າໜ້າທີ່ລາວຈັບໄດ້ ແລະຖືກສົ່ງໂຕໄປໃຫ້ຈີນໃນເດືອນພຶດສະພາປີກາຍນີ້ ໃນການປະຕິບັດງານຮ່ວມກັນ ລະຫວ່າງເຈົ້າໜ້າທີ່ຕຳຫຼວດລາວ ໄທ ແລະຈີນ ລາຍງານຂ່າວຍັງແຈ້ງໃຫ້ຊາບວ່າ ຜູ້ຕ້ອງສົງໄສ 3 ຄົນ ເປັນຄົນສັນຊາດມຽນ ມາ ຜູ້ນຶ່ງ ເປັນໄທ ຄົນນຶ່ງເປັນລາວ ສ່ວນຜູ້ທີ 6 ບໍ່ໄດ້ລະບຸວ່າເປັນສັນຊາດໃດ ການພິຈາລະນາ ຄະດີນີ້ຈະດຳເນີນໄປເປັນເວລາສາມມື້ ຈົນຮອດວັນເສົາ ນອກ ຈາກຍາດພີ່ນ້ອງຂອງ ລູກເຮືອຈີນ 13 ຄົນແລ້ວ ຍັງມີເຈົ້າໜ້າທີ່ຈາກສະຖານທູດ ຂອງປະເທດທີ່ມີຈຳເລີຍ ເຂົ້າຮ່ວມນຳ ແລະທາງການໄທແລະລາວກໍໄດ້ສົ່ງບຸກ ຄົນກ່ຽວຂ້ອງ ໄປໃຫ້ການນຳດ້ວຍ